Το 201ο ντέρμπι ΠΑΟΚ – Άρης δεν είχε νικητή. Η πρώτη μονομαχία τους, μετά από τεσσεράμιση χρόνια, έληξε ισόπαλο (1-1) με τις δύο ομάδες να παίρνουν τον πρώτο του βαθμό στη φάση των ομίλων του Κυπέλλου Ελλάδας.

Με αλλαγές οι δύο «αιώνιοι»

Ο Ραζβάν Λουτσέσκου, έχοντας αφήσει εκτός αποστολής τους Βιεϊρίνια, Βαρέλα, Μαουρίσιο, Πασχαλάκη (τιμωρημένος) και Ουάρντα, ξεκίνησε το παιχνίδι με τον Ροδρίγο Ρέι, μετά από δέκα μήνες, κάτω από τα δοκάρια, ο Στέλιος Κίτσιου στην πρώτη φετινή συμμετοχή του να αρχίζει αντί του Μάτος και τους Κρέσπο, Χατσερίντι και Τόσκα να συμπληρώνουν την αμυντική τετράδα. Οι Βέρνμπλουμ και Σάχοφ ήταν οι εσωτερικοί μέσοι, έχοντας μπροστά τους Ζαμπά, Πέλκα, Ελ Καντουρί και τον Καρέλη στην κορυφή της επίθεσης.

Για τον Άρη ο Πάκο Ερέρα προχώρησε σε τέσσερις αλλαγές στο αρχικό σχήμα δίνοντας φανέλα βασικού στους Σόουζα, Μενέντεζ, Σιώπη και Μαβράι (ντεμπούτο), ενώ άφησε στον πάγκο τους Ντιγκινί, Μπάσα και εκτός αποστολής τους Δεληζήση και Τζανακάκη.

Στα ίσια μετά τα πρώτα 45 λεπτά

Ο ΠΑΟΚ είχε τον έλεγχο του αγώνα στα πρώτα δεκαπέντε λεπτά, απειλώντας για πρώτη φορά την εστία του Κουέστα με την κεφαλιά του Σάχοφ (17’) και φτάνοντας στο γκολ (1-0), με το εύστοχο χτύπημα πέναλτι του Πέλκα (25’), που κέρδισαν οι «ασπρόμαυροι» σε χέρι του Γιουνές πάνω στη γραμμή της μεγάλης περιοχής.

Ο Άρης ισορρόπησε, μετά το 30’, κέρδισε μέτρα και φάνηκε επικίνδυνος για πρώτη φορά στην κόντρα επίθεση, που έβγαλε με τον Ματέο Γκαρσία (37’), ωστόσο το σουτ του πέρασε δίπλα από το κάθετο δοκάρι του Ρέι. Όμως, ο Αργεντινός «χτύπησε» στις καθυστερήσεις, όταν ο Χατσερίντι έστειλε την μπάλα πάνω στον Κίτσιου, από τις κόντρες στρώθηκε στον Γιουνές, που ψύχραιμα είδε τον συμπαίκτη να έρχεται ως «τρέιλερ» για να νικήσει εύκολα τον συμπατριώτη του τερματοφύλακα του ΠΑΟΚ.

Με το ξεκίνημα του β’ μέρους ο Λουτσέσκου προχώρησε σε δύο αλλαγές, που έφεραν τους Μάτος και Μπίσεσβαρ στο γήπεδο, αντί του Χατσερίντι και του Ελ Καντουρί, με τον Τόσκα να τελειώνει το ματς ως στόπερ μαζί με τον Κρέσπο, ενώ ο Κίτσιου πήγε και έπαιξε στο αριστερό άκρο της άμυνας. Στο αντίποδα ο Ερέρα άλλαξε τον μοναδικό προωθημένο της ομάδας του, περνώντας τον Ναζλίδη αντί του Γιουνές.

Με παίκτη παραπάνω ο Άρης

Η πρώτη μεγάλη ευκαιρία ήταν για τον «Δικέφαλο» στο 52ο λεπτό, όμως ο Πέλκας μόνος απέναντι στον Κουέστα αστόχησε από υπερβολική σιγουριά. Η απάντηση των «κίτρινων» ήταν ένα σουτ του Σόουζα από καλή θέση, με την μπάλα να καταλήγει πάνω από τα δοκάρια της εστίας του Ρέι.

Στο 60’ ο ΠΑΟΚ έμεινε με δέκα παίκτες, μετά τη δεύτερη κίτρινη του Κίτσιου για το μαρκάρισμα πάνω στον Γκαρσία, με τον Άρη να απειλεί εκ νέου με το σουτ του Βέλεθ μέσα από τη μεγάλη περιοχή. Η αποβολή έφερε νέες ανακατατάξεις στην άμυνα των γηπεδούχων, με τον Βέρνμπλουμ να γίνεται ο τρίτος στόπερ δίπλα στον Κρέσπο και τους φιλοξενούμενους να αυξάνουν την πίεση τους θέλοντας να εκμεταλλευτούν το αριθμητικό πλεονέκτημα. Στο 72’ ήταν η σειρά του Ματέο Γκαρσία να απειλήσει, με δυνατό σουτ εκτός περιοχής, την ώρα που οι «ασπρόμαυροι» προσπαθούσαν να αποκτήσουν την κατοχή της μπάλας και να ανταπεξέλθουν στην πίεση των «κίτρινων».

Ο Λουτσέσκου έριξε την τελευταία… ζαριά περνώντας στο γήπεδο τον Πρίγιοβιτς, αντί του Καρέλη, αλλά δεν μπόρεσε να αλλάξει τη ροή του αγώνα.

MVP: Ο κοντούλης εξτρέμ από την Κόρδοβα, Ματέο Γκαρσία, ήταν με διαφορά ο κορυφαίος των «κίτρινων».

ΣΤΟ ΥΨΟΣ ΤΟΥ: Ο Χοσέ Αγχελ Κρέσπο στάθηκε και πάλι στο ύψος του.

Ο ΑΔΥΝΑΜΟΣ ΚΡΙΚΟΣ: Ο Στέλιος Κίτσιου, μετά από τόση μεγάλη αποχή, εμφανίστηκε χωρίς ρυθμό, ενώ αντιμετώπισε πολλά προβλήματα στο μαρκάρισμα του Ματέο Γκαρσία. Σε ρηχά νερά και ο Νίκος Καρέλης.

Η ΓΚΑΦΑ: Το κάκιστο διώξιμο της μπάλας από τον Χατσερίντι πάνω στον Κίτσιου στη φάση της ισοφάρισης από τον Άρη.

ΤΟ ΣΤΡΑΓΑΛΙ: Ο Σιδηρόπουλος έκρινε ότι το χέρι του Γιουνές ήταν εντός περιοχής, σωστά δεν έβγαλε τη δεύτερη κίτρινη κάρτα στον επιθετικό του Άρη, ενώ σωστή και η δεύτερη κίτρινη που έδειξε στον Κίτσιου για το μαρκάρισμα πάνω στον Γκαρσία.

ΤΟ ΤΑΜΕΙΟ ΤΟΥ GAZZETTA.GR: Η Θεσσαλονίκη είχε χρόνια να ζήσει ένα ντέρμπι ΠΑΟΚ – Άρης. Ένα ντέρμπι που τα’ χε όλα. Γκολ, αποβολή, κάρτες, ένταση, δυνατά μαρκαρίσματα, με τις δύο ομάδες, έχοντας το μυαλό του στο πρωτάθλημα, να παίρνουν από ένα βαθμό.

ΠΑΟΚ (Ρ. Λουτσέσκου): Ρέι, Κίτσιου, Χατσερίντι (46’ Μάτος), Κρέσπο, Τόσκα, Βέρνμπλουμ, Σάχοφ, Ζαμπά, Πέλκας, Ελ Καντουρί (46’ Μπίσεσβαρ), Καρέλης (77’ Πρίγιοβιτς)

Άρης (Π. Ερέρα): Κουέστα, Σόουζα, Μαβράι, Βέλεθ, Μενέντεζ (66’ Μπάσα), Ματίγια (82’ Ντιγκινί), Σιώπης, Γκαρσία, Κολάσο, Γκάμα, Γιουνές (46’ Ναζλίδης)